Expoziţia face referire la cercetările lui Ugo La Pietra asupra relaţiei individ/mediu şi în special asupra spaţiului colectiv urban. Încă de la sfârşitul anilor '60, La Pietra a investigat teritoriul urban, expresie formalizată a contradicţiilor vieţii sociale: de la periferii (Grade de Libertate, Recuperare şi Reinventare) la amenajări urbane, semne care subliniază foarte bine diferenţa dintre traiul casnic şi traiul urban. "Amenajările Urbane" analizate de autor sunt o expresie emblematică a problemelor care afectează societatea noastră, de la lipsa unui proiect cultural până la proiectarea unui spaţiu colectiv de locuit. Expoziţia se dezvoltă printr-o serie de lucrări bidimensionale, mobilier, obiecte tridimensionale, filmări, o urnă de vot, buletine de vot pentru public. Secţiunile expoziţiei sunt: Analiză - A locui înseamnă a fi oriunde acasă la tine ("Design reconversion", 1979), Decodare - Interpretarea contradicţiilor urbane şi locative ("Oraşul fără moralitate", 2000), Metaproiecte - Amenajări urbane pentru colectivitate ("Pentru a mobila şi a locui în oraş", 2000), Referendum - Cel mai bun bolard ("Votaţi cel mai bun bolard pentru oraşul Milano", 2023), Locuri de decompresie - Amenajări urbane pentru colectivitate ("Recuperarea valorilor de mediu", 2023), Foişoare (2023).
Arhitect, artist, designer, teoretician dar mai ales experimentator neobosit, încă din anii '60, Ugo La Pietra continuă o reflecţie asupra relaţiei dintre om şi mediu, dintre spaţiul privat şi spaţiul public, sau dintre locuinţă şi contextul urban, regândind spaţiul colectiv şi obiectele care îl ocupă. [...] În procesul de creaţie al autorului, lucrările pun din nou stăpânire pe spaţiul public: pornind de la observarea realităţii urbane, acesta reuşeşte să creeze un punct de întâlnire între design şi amenajările urbane pentru a crea un mediu colectiv. În calitate de Institut Italian de Cultură ne-am dorit cu tărie această expoziţie a lui Ugo La Pietra la Romanian Design Week. Anul acesta festivalul, ajuns la cea de-a noua ediţie, se desfăşoară sub însemnul temei "Unlock the City", propunându-şi să investigheze modalităţile prin care creativitatea şi inovaţia pot modela oraşele de mâine. Considerăm că reflecţiile şi cercetările lui La Pietra, care se întind pe o perioadă de 50 de ani, asupra spaţiului colectiv urban, pot ajuta publicul Săptămânii Designului din România să "elibereze" potenţialul imaginaţiei colective şi al co-creării unui oraş mai prietenos, ajutând cetăţenii din Bucureşti să se reconecteze la oraş. (Laura Napolitano, Directoarea Institutului Italian de Cultură din Bucureşti).